钦定古今图书集成/明伦汇编/官常典/第522卷 > 抄思
## 钦定古今图书集成/明伦汇编/官常典/第522卷 > 抄思

按《元史》本传：“抄思，乃蛮部人，又号曰荅禄，其先泰阳，
为乃蛮部主。祖曲书律，父敞温，太祖举兵讨不庭，曲
书律失其部落，敞温奔契丹卒。抄思尚幼，与其母跋
涉间行，归太祖，奉中宫旨，侍宫掖。抄思年二十五，即
从征伐，破代、石二州，不避矢石，每先登焉。雁门之战
屡捷，会太宗命睿宗平金，抄思执锐以从，与金兵战”，
所向无前。壬辰，兵次钧州。金兵垒于三峰山，抄思察
其营壁不坚，夜领精骑袭之，金兵惊扰，遂乘击之，拔
三峰山。睿宗以抄思功闻于朝，有旨“以汤阴县黄招
抚”等一百一十七户赐之，抄思力辞不受，复赐以男
女五十口，宅一区、黄金鞶带、酒壶杯盂各一，辞弗许，
乃受之。制授万户，与内侍胡都虎留乞“佥起西京等
处军人征行，及镇守随州，招集民户，每千人以官一
员领之。丁酉秋七月，奉旨调军，得西京、大名、宾、棣、怀、
孟、真定、河间、邢、洺、磁、威、新、卫、保等府州军四千六十
馀人统之。”后移镇颍，以疾归大名岁戊申正月卒，年
四十四。子别《的因》。